Document ID: 31999R2158

NEUVOSTON ASETUS (EY) N:o 2158/1999,
annettu 11 päivänä lokakuuta 1999,
kansallisiin tukahduttamistoimiin tai terrorismiin mahdollisesti käytettävien tarvikkeiden Indonesiaan toimittamisen kieltämisestä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 301 artiklan,
ottaa huomioon neuvoston yhteisen kannan 1999/624/YUTP 16 päivältä syyskuuta 1999 Indonesiaa koskevista rajoittavista toimenpiteistä(1),
ottaa huomioon komission ehdotuksen,
sekä katsoo seuraavaa:
1) Yhteisellä kannalla 1999/624/YUTP kielletään toimittamasta Indonesiaan kansallisiin tukahduttamistoimiin tai terrorismiin mahdollisesti käytettäviä tarvikkeita, koska Itä-Timorissa loukataan vakavalla tavalla ihmisoikeuksia ja kansainvälistä humanitaarista oikeutta.
2) Toimenpide kuuluu Euroopan yhteisön perustamissopimuksen soveltamisalaan.
3) Tästä syystä ja erityisesti kilpailun vääristymisen välttämiseksi tarvitaan yhteisön lainsäädäntöä kyseisen toimenpiteen soveltamiseksi, silloin kun on kyse yhteisön alueesta. Tässä asetuksessa yhteisön alueella tarkoitetaan kaikkia niitä jäsenvaltioiden alueita, joihin sovelletaan Euroopan yhteisön perustamissopimusta kyseisessä sopimuksessa määrätyin edellytyksin.
4) Olisi säädettävä menettelystä, jolla kansallisiin tukahduttamistoimiin tai terrorismiin mahdollisesti käytettäviä tarvikkeita koskevaa luetteloa voidaan tarvittaessa muuttaa.
5) Komission ja jäsenvaltioiden on tarpeen vaihtaa keskenään tämän asetuksen nojalla toteutettuja toimenpiteitä koskevia ja muita hallussaan olevia asiaa koskevia tietoja, sanotun kuitenkaan rajoittamatta tiettyjä kyseeseen tulevia tarvikkeita koskevien, olemassa olevien velvoitteiden täyttämistä.
6) Koska asetuksen voimassaolo saattaa olla lyhytaikainen, olisi säädettävä, että seuraamuksia voidaan määrätä välittömästi, jos asetuksen säännöksiä rikotaan,
ON ANTANUT TÄMÄN ASETUKSEN:
1 artikla
1. Kielletään tieten ja tarkoituksella tapahtuva:
a) tämän asetuksen liitteessä I olevassa A ja B osassa lueteltujen tarvikkeiden myynti, toimittaminen, vienti tai kuljetus suoraan tai välillisesti riippumatta siitä, ovatko ne peräisin yhteisöstä, henkilöille tai tahoille, jotka joko sijaitsevat Indonesian tasavallan alueella tai jotka herjoittavat liiketoimintaa siellä tai sieltä käsin, ja
b) osallistuminen sellaisiin asiaan liittyviin toimiin, joiden tavoitteena tai seurauksena on a alakohdassa tarkoitettujen liiketoimien tai muiden toimien suora tai välillinen edistäminen.
2. Liitteessä II luetellut jäsenvaltioiden toimivaltaiset viranomaiset voivat myöntää luvan 1 kohdassa tarkoitettuihin liiketoimiin tai muihin toimiin liitteessä I olevassa B osassa lueteltujen tuotteiden osalta, jos niillä on vakuuttava näyttö siitä, että kyseisten esineiden lopullisena käyttötarkoituksena eivät ole kansalliset tukahduttamistoimet tai terrorismi.
2 artikla
Neuvosto hyväksyy määräenemmistöllä komission ehdotuksen perusteella muutokset liitteeseen I.
Liite ei käsitä erityisesti sotilaskäyttöön tarkoitettuja tai sitä varten muunneltuja tarvikkeita, joita jo koskee yhteisen kannan 1999/624/YUTP 1 artiklan perusteella päätetty aseidenvientikielto.
3 artikla
Kunkin jäsenvaltion on määriteltävä tämän asetuksen rikkomisesta määrättävät seuraamukset.
Kunnes tätä varten mahdollisesti tarvittava lainsäädäntö on annettu, tätä asetusta rikottaessa sovellettavat seuraamukset ovat ne, jotka jäsenvaltiot ovat määrittäneet Jugoslavian liittotasavaltaa koskevien tiettyjen taloussuhteiden vähentämisestä 27 päivänä huhtikuuta 1998 annetun neuvoston asetuksen (EY) N:o 926/98(2) 4 artiklan mukaisesti.
4 artikla
Komissio ja jäsenvaltiot ilmoittavat toisilleen, mikäli ne eivät muulla perusteella ole velvoitetut niin tekemään, tämän asetuksen nojalla toteutetuista toimenpiteistä ja toimittavat toisilleen hallussaan olevia muita tähän asetukseen liittyviä tietoja, kuten tietoja rikkomuksista ja toimenpiteiden täytäntöönpanossa ilmenneistä ongelmista, kansallisten tuomioistuinten langettamista tuomioista tai kansainvälisillä foorumeilla tehdyistä päätöksistä sekä 1 artiklan 2 kohdan nojalla annetuista luvista.
5 artikla
Tätä asetusta sovelletaan:
- yhteisön alueella, sen ilmatila mukaan lukien,
- jäsenvaltion lainkäyttövallan alaisessa ilma-aluksessa tai aluksessa,
- missä tahansa muualla olevaan jäsenvaltion kansalaiseen sekä
- oikeushenkilöön, joka on rekisteröity tai perustettu jäsenvaltion lainsäädännön mukaisesti.
6 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 17 päivään tammikuuta 2000.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 11 päivänä lokakuuta 1999.

Labels: 3
18
5